XXIV.  Privilegium pro monasterio S. Pauli Parmensis.   (Oct.-Dec.) [AFF.,  Storia di Parma,  II, 396.]
Author: Gregorius VIII

GREGORIUS episcopus, servus servorum Dei, dilectis in Christo filiabus ROMANAE, abbatissae monasteriii S. Pauli Parmensis, ejusque sororibus, tam praesentibus quam futuris, regularem vitam professis, in perpetuum.

Prudentibus virginibus, quae sub habitu religionis accensis lampadibus per opera sanctitatis jugiter se praeparant ire obviam Sponso, sedes apostolica debet praesidium impertiri, ne forte cujuslibet temeritatis incursus aut eas a proposito revocet, aut robur, quod absit! sacrae religionis infringat. Eapropter, dilectae in Christo filiae, vestris justis postulationibus clementer annuimus et praefatum monasterium S. Pauli Parmensis in quo divino estis obsequio mancipatae, sub beati Petri et nostra protectione suscipimus et praesentis scripti privilegio communimus. Imprimis siquidem statuentes ut ordo monasticus, qui secundum Deum et beati Benedicti Regulam in eodem monasterio noscitur esse institutus, perpetuis ibidem temporibus inviolabiliter observetur. Praeterea quascunque possessiones, quaecunque bona idem monasterium in praesentiarum juste et canonice possidet, aut in futurum concessione pontificum, largitione regum vel principum, oblatione fidelium, seu aliis justis modis, Domino praestante, poterit adipisci, firma vobis et illibata permaneant; in quibus haec propriis duximus exprimenda vocabulis: Locum ipsum in quo praefatum monasterium situm est, cum omnibus domibus, vineis, hortis, molendinis, aquaeductibus et omnibus pertinentiis suis; quidquid habetis in civitate Parmensi et districto suo; ecclesiam Sancti Barnabae juxta Parmam, in ripa fossae civitatis; ecclesiam S. Nicomedis de Glarola, ecclesiam Sancti Laurentii de Verlatica; ecclesiam Sancti Pauli de Rivola, cum omnibus earum pertinentiis; ecclesiam Sancti Blasii de Turrile, ecclesiam de Sinzanese; in episcopatu Mantuano ecclesiam S. Mariae de Bosco cum omnibus pertinentiis suis; ecclesiam Sanctae Mariae Castri Godi veteris, cum castro, molendinis et aquaeductibus in Minzio et omnibus eorum pertinentiis; quicquid habetis in Campitello; quidquid habetis in Sabloneta; quidquid habetis in Bajolis; quidquid habetis in Sancto Nazario et in Flexo; quidquid habetis in tribus casalibus; quidquid habetis in villa Sancti Pauli de Rivola; quidquid habetis in Gainago, et in Puteolisi et eorum pertinentiis; quidquid habetis in villa Ferraria, in terris et molendinis; quidquid habetis in villa Scolae; quidquid habetis in villa Paradigni; quidquid habetis in Monterone; quidquid habetis in Rivarolo; quidquid habetis in Vigo polo; quidquid habetis in Massera, et in Vicopolo et eorum pertinentiis; quidquid habetis in Sparmatico et Minganzola, et in Meletulo et in clausuris Sancti Leonardi et in omnibus pertinentiis eorum; quidquid habetis in casale Barunculi et in castello Walteroli et in castello novo ultra Lenzam; quidquid habetis in Povillo et in Coleredo, et in Bosseto; quidquid habetis in Casadego et in Molandriano, et in Albari, et in insula rivae Padi; quidquid habetis in Fugnano et in Runculo, et in Elli, et in Fabrore; quidquid habetis in Guandalese, in Valeri, in Vigoferdili, et in Madrogulo, in Curia Collecti et in Tavernula; castrum Glarolae cum omnibus terris, cultis et incultis, molendinis, aquaeductibus, pratis, silvis, pascuis, planitiebus, montanis, vallibus et collibus et omnibus ad castrum ipsum pertinentibus; quidquid habetis in villa Opplani et ejus pertinentiis; quidquid habetis in Fisano, in Coladula, in Azano, in Gallano, et in Segalaria; quidquid habetis in Sancto Andrea, in plano Caroli, in Verozano, in Mataledo, in Laterado, in Tefaga, in Puvilano et in insula cum omnibus eorum pertinentiis. Liceat autem vobis personas liberas et absolutas a saeculo fugientes ad conversionem recipere et eas sine contradictione aliqua retinere. Prohibemus insuper, ne ulli sororum vestrarum, post factam in eodem loco professionem, fas sit absque abbatissae suae licentia, nisi arctioris religionis obtentu de ipso discedere; discedentem vero sine communium litterarum cautione nullus audeat retinere. Ad hoc quia decimae de institutione canonica ecclesiis sunt, et personis ecclesiasticis deputatae, sub interminatione anathematis prohibemus ne quis laicus decimas a vobis extorquere praesumat: Cum autem generale interdictum terrae fuerit, liceat vobis, clausis januis, exclusis excommunicatis et interdictis, suppressa voce divina officia celebrare. Auctoritate quoque apostolica interdicimus ne quis in vos vel monasterium vestrum excommunicationis, suspensionis aut interdicti sententiam, sine manifesta et rationabili causa, promulget, vel novas vobis aut ecclesiis, sive hominibus vestris, vel indebitas exactiones imponat. Obeunte vero te nunc ejusdem loci abbatissa, vel qualibet sororum tuarum tibi ibidem succedente, nulla qualibet subreptionis astutia seu violentia praeponatur, nisi quam sorores communi consensu, vel sororum pars consilii sanioris, secundum Deum et B. Benedicti Regulam providerint eligendam. Inhibemus etiam ne aliquis infra fines parochiarum vestrarum ecclesiam vel oratorium de novo construere, sine vestro et dioecesani episcopi assensu, praesumat, salvis tamen privilegiis Romanae Ecclesiae. Paci quoque ac tranquillitati vestrae paterna inposterum sollicitudine providere volentes, auctoritate apostolica prohibemus ne quis infra ambitum domorum vel locorum vestrorum furtum, rapinamve committat, ignem apponere, hominem capere vel interficere, seu aliquam violentiam temere audeat exercere. Decernimus ergo ut nulli omnino hominum liceat praefatum monasterium temere perturbare, aut ejus possessiones auferre, vel ablatas retinere, minuere; seu quibuslibet vexationibus fatigare; sed omnia integra conserventur, earum, pro quarum gubernatione ac sustentatione concessa sunt, usibus omnimodis profutura. Si qua igitur in futurum ecclesiastica saecularisve persona, etc.